als_Latn dik_Latn sag_Latn
Parlamenti i ka hapur dje rrugë zbatimit të vetingut. Pas shumë tentativash zvarritje dhe lufte në distancë, dje komisioni parlamentar ad hoc ka miratuar kandidatët që do u shkojnë dy komisioneve përzgjedhëse, me 6 dhe 12 anëtarë, për ngritjen e Kolegjit të Apelimit dhe Komisionit të Kualifikimit. Edhe pse mbledhja ka qenë me dyer të mbyllura, palët kanë pasur debate shumë të forta mes tyre.
Sipas burimeve, PD ka kërkuar që një sërë emrash në listën e të kualifikuarve të hiqen që aty dhe të futen emra të tjerë nga ata që janë skualifikuar. Por kjo ka sjellë përplasje të forta me deputetët e PS, pasi për kandidatët e skualifikuar nga Avokati i Popullit duhen 4 vota që të futen te lisat e të kualifikuarve, ndërsa për ata të larguar nga ONM duhen 5 vota. Vetëm për një emër u ra dakord. Bëhet fjalë për Rezarta Schuetz.
Ajo u skualifikua me argumentin se nuk plotësonte kriteret, mirëpo deputetët ranë dakord që ajo të futej në listën e rregullt, duke rrëzuar në këtë mënyrë mendimet e ONM dhe Avokatit të Popullit.Por me vendimin e marrë dje, u hap rruga për të zbatuar vetingun, i cili do të sjellë furtunë në sistemin e drejtësisë shqiptare. Emrat do i kalojnë tani 2 komisioneve të radhës, të cilët do bëjnë përzgjedhjen e 27 kandidatëve dhe pastaj do i shkojnë Kuvendit, i cili do i përzgjedhë në një seancë të jashtëzakonshme parlamentare, e cila synohet që të bëhet para zgjedhjeve. Me zhbllokimin e vetingut, do të thotë se i është hapur rruga dhe luftës ndaj korrupsionit. Pas qershorit vetingu do të marrë jetë dhe në këtë mënyrë do nisë puna për të ngritur Prokurorinë Speciale dhe Byronë Kombëtare të Hetimit. Deri më tani, procesi u bllokua sepse kandidatët nuk mund të kalonin vetingun, por tani rruga hapet.
Nëse gjithçka ecën sipas planeve, atëherë në shtator do të nisë puna për të goditur të korruptuarit jo vetëm në sistemin e drejtësisë, por edhe ata në politikë dhe institucione. Fillimisht do përzgjidhen anëtarët, më pas do bëhet kalimi i dosjeve të prokurorisë që janë në gjykim të SPAK. Kjo do të thotë se të gjithë zyrtarët që janë me dosje në prokurori, do hetohen edhe një herë për të gjitha aferat që kanë bërë.
Sa i takon emrave të përzgjedhur, 3 prej tyre janë mjaft të njohur. Edhe pse Ina Rama u kritika nga deputetët demokratë, ajo është cilësuar si e ligjshme si nga Avokati i Popullit ashtu dhe nga Operacioni Ndërkombëtar i Monitorimit dhe, për këtë arsye, nuk kanë arritur dot ta skualifikojnë. Një tjetër emër është Shpresa Beçaj. Ajo ka qenë kryetare e Gjykatës së Lartë. Ndërkohë, gjatë seancave dëgjimore në komision, ajo u kritikua sepse vajza e saj kandidon për deputete. Tjetër emër është Albana Shtylla, Sekretarja e Përgjithshme e Kuvendit. Në seancën dëgjimore, demokratët e akuzuan si të lidhur politikisht, por ajo i rrëzoi këto pretendime. Dhe kandidati tjetër i njohur është Sokol Çomo. Ai është anëtar i Këshillit të Lartë të Drejtësisë, ku dhe ndaj tij pati kritika gjatë seancës dëgjimore në Kuvend.
Parashikimet në ligj
Ligji detyron dy komisionet përzgjedhëse, për në Kolegjin e Apelimit dhe Komisionin e Kualifikimit që brenda 30 ditësh të përzgjedhin emrat përfundimtarë që do i shkojnë seancës për votim. Sipas ligjit, secili prej anëtarëve të komisionit ad hoc të përzgjedhjes me 6 anëtarë përzgjedh nga lista e kandidatëve për votim një kandidat për gjyqtar të Kolegjit të Apelimit, pa debat dhe përmes një votimi të fshehtë elektronik, ku secili anëtar i komisionit voton vetëm për një kandidat./ Kliti Topalli
als_Latn als_Latn als_Latn als_Latn als_Latn als_Latn als_Latn